Per Ørum Jørgensen (KF), 2010-04-22:
Tak for det, formand.
Vi har en vindindustri i Danmark, som vi alle sammen kan være meget stolte af, men den truer faktisk med at forsvinde fra Danmark lige nu.
De sagde til Berlingske Tidende i går, at der reelt ikke er noget alternativ til Østerild.
Det siger vindindustrien.
Jeg er ikke helt enig med vindindustrien, for der er alternativer til Østerild.
De ligger bare ikke i Danmark.
De ligger i Tyskland.
De ligger i England.
Hvis vi ser på, hvad de store vindmølleproducenter i Danmark over de næste 10 år planlægger af investeringer, når det gælder test og udvikling, så taler vi om en beløbsramme på 20-45 mia. kr.
Det handler altså også om, om vi i Folketinget er ansvarlige nok til at samles om at sikre vindindustrien de faciliteter, som den fortjener, eller om vi skal lade de midler forsvinde ud over grænsen, så de i stedet for bliver investeret i USA, Tyskland, England eller andre steder.
Det er sådan set den alvor, der ligger bag det her lovforslag fra regeringen.
Vi er enige med vindindustrien i, at der ikke er noget alternativ til Østerild.
Det er sådan set helt centralt for Det Konservative Folkeparti.
Vi vil være en grøn vindnation.
Det vil de også oppe i Thisted og i Thy.
Der har jo været en helt enig kommunalbestyrelse, som før kommunalvalget i november sagde, at det her ville de rigtig gerne, fordi der er et kæmpe perspektiv i det for dem til at få arbejdspladser og et ry og renommé for at være et grønt område.
Så har været et kommunalvalg.
Der var godt nok en grøn liste, som fik 66 stemmer, men hvis vi ser på resultatet efter kommunalvalget, er der, på trods af at man har drøftet det her med befolkningen i Thy, stadig væk 27 kommunalbestyrelsesmedlemmer, der siger det samme, nemlig at de ønsker det her.
Jeg står her med et brev fra borgmesteren i Thisted.
Jeg har også set Morsøs borgmester give udtryk for, at det her er godt for Udkantsdanmark.
Men det skal stadig væk drages i tvivl her i Folketinget.
Når det gælder naturen, er det jo klart, at uanset hvor vi placerer et sådant testcenter med de her møller, vil det naturmæssigt være en udfordring, men lad os da få det bedste ud af det.
Jeg er helt enig med Rasmus Ejrnæs og Hans Henrik Bruun – det er henholdsvis en seniorforsker på DMU og en lektor på Københavns Universitet – som i dag siger til Altinget, at der er en naturgevinst ved det her, hvis vi gør det rigtigt.
Det er derfor, jeg synes, at det er rigtig interessant at inddrage så mange partier som muligt i det her arbejde fremadrettet, for vi skal gøre det rigtige, når den oprindelige klithede skal genoprettes.
Det synes jeg kunne være interessant som en del af den mosaik af natur, som vi skal lave i Thy.
Så der er masser af perspektiv i det også naturmæssigt.
Vi har danske soldater, som vi f.eks. sender til Afghanistan, som sætter livet på spil.
Derfor skal vi også give dem de bedste forberedelses- og uddannelsesfaciliteter i Danmark.
Det har vi i Oksbøllejren.
Det skal vi altså ikke sætte over styr.
Jeg må sige til hr. Steen Gade, at det er et beslutningsgrundlag for Det Konservative Folkeparti.
Vi vil sikre de danske soldater den bedst mulige forberedelse, før vi sender dem ud på internationale opgaver.
Det er vigtigt for os.
Derfor er det en del af vores beslutningsgrundlag.
Så er det jo også et EU-fuglebeskyttelsesområde.
Det tæller altså også meget for os.
Derfor kan vi meget klart afvise, at det ikke er en option for os, fordi vi vægter vores soldater højt, som skal have de bedste muligheder, og
fordi det er et EU-fuglebeskyttelsesområde.
Men der er jo en ny proces, som vi skal i gang med, og jeg synes, at det, vindindustrien er kommet med i de seneste dage med alternativer og input til det her, også er interessant.
Lad os da kigge på i udvalgsarbejdet, hvordan vi måske kan inddrage nogle af de ting i forbindelse med det her forslag.
Jeg synes også, at hele diskussionen omkring skov er meget interessant.
Lad os da også tage den diskussion i udvalget.
Jeg hører faktisk, at hverken DF's, SF's eller Socialdemokratiets krav er ultimative, og derfor ser jeg også nogle muligheder for, at vi på konstruktiv vis i forbindelse med udvalgsarbejdet kan finde en fællesnævner i de her ting.
Men vi må bare sige, at vi også har vores grænse med hensyn til placeringen.